Armando Guebuza
Armando Guebuza, f. 20.1.1943, mozambiquisk politiker, præsident 2005-15. Guebuza blev som ung medlem af Frelimo og deltog i frihedskampen mod portugiserne og blev efter selvstændigheden bl.a. indenrigsminister. Han udstedte den kontroversielle "24-20-ordre", der påbød portugisere at forlade landet i løbet af 24 timer med højst 20 kg bagage, og i 1980'erne stod han bag tvangsforflyttelse af arbejdsløse fra byerne til landområderne.
Da Mozambique i 1990'erne opgav den socialistiske linje blev Guebuza en succesrig forretningsmand. Han blev generalsekretær for Frelimo i 2002 og var partiets præsidentkandidat ved valget i 2004, hvor Joaquim Chissano ikke stillede op. Guebuza vandt valget, der dog af internationale observatører blev kritiseret for uregelmæssigheder. Han genvandt præsidentposten ved valget i 2009. Han kunne ikke stille op til valget i 2014, men gav opbakning til sin protegé og efterfølger, Filipe Nyusi.